Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády
9. novembra 2005
K materiálu č. 19151/2005
K bodu č. 10.	
     

S T A N O V I S K O

k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 313/2003 Z. z. o požiadavkách na zdravie zvierat pri premiestňovaní, výmene s členskými štátmi a dovoze zvierat, spermy, oocytov a embryí z tretích krajín v znení nariadenia vlády Slovenskej republiky č. 498/2003 Z. z.   

I
	Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 313/2003 Z. z. o požiadavkách na zdravie zvierat pri premiestňovaní, výmene s členskými štátmi a dovoze zvierat, spermy, oocytov a embryí z tretích krajín v znení nariadenia vlády Slovenskej republiky č. 498/2003 Z. z. predkladá na rokovanie vlády Slovenskej republiky minister pôdohospodárstva Slovenskej republiky.
II
	Účelom návrhu nariadenia je transpozícia časti smernice Rady 2004/68/ES z 26. apríla 2004, ktorá ustanovuje pravidlá pre dovoz a tranzit určitých živých kopytníkov do Spoločenstva a cez Spoločenstvo, mení a dopĺňa smernicu 90/426/EHS a 92/65/EHS a ruší smernicu 72/462/EHS a implementácia  nariadenia Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS, ktorej transpozičná lehota uplynie 19. novembra 2005.
III
	Problematika návrhu nariadenia je upravená v práve ES/EÚ. Z primárnej legislatívy sa na ňu vzťahujú ustanovenia čl. 32 až 38 zmluvy o založení Európskeho spoločenstva v platnom znení. Zo sekundárnej legislatívy sa na problematiku vzťahujú viaceré právne akty ES, najmä smernica Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A (1) k smernici 90/425/EHS, a na ich dovoz do Spoločenstva v platnom znení prebratá do novelizovaného nariadenia vlády, smernica Rady 2004/68/ES z 26. apríla 2004, ktorá ustanovuje pravidlá pre dovoz a tranzit určitých živých kopytníkov do Spoločenstva a cez Spoločenstvo, mení a dopĺňa smernicu 90/426/EHS a 92/65/EHS a ruší smernicu 72/462/EHS, nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS a rozhodnutie Komisie 94/63/ES z 31. januára 1994 stanovujúce dočasný zoznam tretích krajín, z ktorých členské štáty povoľujú dovozy semien, vajíčok a embryí oviec, kôz a koňovitých, vajíčok a embryí ošípaných.
IV
V rámci medzirezortného pripomienkového konania boli k návrhu zákona uplatnené pripomienky, z ktorých predkladateľ viaceré akceptoval a zapracoval do návrhu zákona. V rámci prerokovávania návrhu zákona v Legislatívnej rade vlády Slovenskej republiky boli uplatnené ďalšie pripomienky, ktoré predkladateľ plne akceptoval, avšak nezapracoval do návrhu zákona. 
V
V predkladanom návrhu zákona opätovne upozorňujeme na tieto nedostatky, ktoré s ohľadom na vypovedaciu hodnotu a s cieľom vylepšenia predkladaného materiálu je potrebné odstrániť:
K poznámkam pod čiarou č. 26b a 34a
Keďže tieto poznámky pod čiarou informujú o konkrétnych ustanoveniach nariadenia Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS, ktorý je už plne označený a spolu s informáciou o publikácii v úradnom vestníku uvedený v poznámke pod čiarou č. 26a, navrhujeme použiť skrátenú citáciu nariadenia v tomto, legislatívnou praxou už zaužívanom, tvare: „Čl. 6 a 16 nariadenia (ES) č. 998/2003.“.
K prílohe č. 1
Transpozičná príloha plní informačnú funkciu vo vzťahu k adresátom právneho predpisu, čím sa napĺňa princíp právnej istoty. Povinnosť obsiahnutia transpozičnej prílohy v aproximačnom nariadení obsahujúcej okrem údajov o preberaných smerniciach aj údaje o ostatných vykonávaných právnych aktoch ES (nariadenia a rozhodnutia) ustanovuje aj zákon č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v § 3 ods. 4: „V prílohe aproximačného nariadenia musí byť uvedené presné označenie vykonávaného právneho aktu Európskych spoločenstiev a Európskej únie alebo vykonávanej medzinárodnej zmluvy a údaj o tom, kde sú tieto právne akty uverejnené alebo kde boli oznámené.“  Splnenie tejto zákonnej povinnosti a jej formu reflektujú aj Legislatívne pravidlá vlády Slovenskej republiky v čl. 20a a v Prílohe č. 1b v znení poslednej novelizácie schválenej uznesením vlády č. 736 z 28. septembra 2005. Zároveň je transpozičná príloha splnením tzv. informačnej povinnosti Slovenskej republiky vo vzťahu k Európskej komisii, ktorá je požiadavkou každej smernice, ktorá sa preberá do nášho právneho poriadku.  
Keďže v predloženom návrhu nariadenia vlády príloha nereflektuje v plnom rozsahu tieto povinnosti, na základe zákona č. 19/2002 Z. z., platných Legislatívnych pravidiel vlády SR a zaužívanej legislatívnej praxe žiadame prepracovať prílohu č. 1  a  zohľadniť pri tom tieto skutočnosti: 
•	V jednom bode transpozičnej prílohy sa smernica uvádza spolu s novelizáciami, v ktorých znení sa preberá (smernica 92/65/EHS mala tieto novelizácie: rozhodnutie 95/176/ES, rozhodnutie 2001/298, nariadenie (ES) č. 1282/2002, nariadenie (ES) č. 998/2003, nariadenie (ES) č. 1398/2003 a smernica 2004/68/ES);
•	 Všetky ďalšie novelizácie smernice sa uvádzajú ako jednotlivé právne akty v samostatných bodoch (smernica 2004/68/ES);
•	Neuvádzajú sa konkrétne ustanovenia smernice, ktoré sa preberajú (vypustiť slová „čl. 16 a 17“ pri uvádzaní smernice 2004/68/ES);
•	Uvádza sa názov právneho aktu podľa znenia publikovaného v úradnom vestníku (opraviť názov smernice 2004/68/ES);
•	V prípade, ak sa nariadením vlády preberajú smernice a zároveň vykonávajú nariadenia alebo rozhodnutia, uvádzajú sa v prílohe v samostatných bodoch aj vykonávané nariadenia alebo rozhodnutia (doplniť nariadenie (ES) č. 998/2003 a rozhodnutie 94/63/ES).
K doložke zlučiteľnosti 
Na základe Legislatívnych pravidiel vlády  SR v znení ich poslednej novelizácie schválenej uznesením vlády č. 736 z 28. septembra 2005 odporúčame prepracovať doložku zlučiteľnosti.
VI
Záverom musíme konštatovať, že predložený návrh zákona je z vecnej stránky v súlade s právom Európskych spoločenstiev, avšak obsahuje formálne nedostatky. Preto je potrebné návrh aproximačného nariadenia vlády opraviť a doplniť v zmysle vyššie uvedeného.

Bratislava	07.11.2005	
Vypracoval:	Mgr.Mgr.Michalová
	
Tel.:	57295616

JUDr. Mária Krošlákovágenerálna riaditeľka